Hou Han-Shou (Pego ya Tatelano ya Ditiragalo Tsa Babusi ba Kwa China) e e begang ditiragalo go simologa ka 23 C.E. go fitlha ka 220 C.E., e na le letlha le le tlhomameng la loeto leo. Ka 166 C.E., moemedi mongwe wa kgosi Daqin, yo o bidiwang An-tun o ne a goroga kwa kgotlatshekelong ya China a tliseditse Mmusimogolo yo o bidiwang Huan-ti dimpho. Daqin e ne e le leina la Se-China la Mmusomogolo wa Roma mme go bonala fa An-tun e ne e le leina la Se-China la ga Antoninus e leng leina la lelapa la ga Marcus Aurelius yo e neng e le mmusimogolo wa kwa Roma ka nako eo. Baitsehisitori ba akanya gore batho bano e ne e se baemedi ba semolao, go na le moo, e ne e le maiteko a gore bagwebi ba kwa dinageng tsa bophirima ba kgone go bona sei ka tlhamalalo go tswa kwa nageng ya China go na le gore ba e reke mo bathong ba bangwe.